<classify> MKUU wa Mkoa wa Mwanza, John Mongella ameipongeza Mamlaka ya Majisafi na Usafi wa Mazingira Jijini Mwanza Mwauwasa kwa kubuni na kuendeleza mfumo wa upimaji wa utendaji wa watumishi wake kikanda ambao alisema unaleta ufanisi wenye tija. Alitoa pongezi hizo hivi karibuni katika hafla ya kukabidhi zawadi kwa watumishi wa Kanda ya Makongoro ambayo ilishinda vigezo vinavyotumika kupima utendaji wa watumishi kikanda kwenye eneo la mauzo na makusanyo.Mfumo huo wa upimaji wa utendaji kwa watumishi wa Mwauwasa ulizinduliwa rasmi Agosti, mwaka huu na Katibu Mkuu wa Wizara ya Maji na Umwagiliaji, Profesa Kitila Mkumbo unaopima utendaji wa watumishi kikanda kupitia kanda zake ambazo ni Makongoro, Nyegezi, Nyakato na Kanda ya Mjini Kati. Katika mashindano hayo kwa Septemba mwaka huu kanda iliyoongoza ni Makongoro kwa kupata asilimia 96.35 ikifuatiwa na kanda ya Mjini Kati asilimia 96.07, kanda ya Nyegezi asilimia 95.36 na mwisho ni kanda ya Nyakato asilimia 94.99.Akizungumzia mfumo huo, Mongella alisema upimaji wa utendaji kwa kushindana unapaswa kuigwa na wengine kuleta matokeo chanya kwenye shughuli mbalimbali hasa ikizingatiwa kwamba wananchi wanahitaji huduma bora kwa ajili ya kujiletea maendeleo. Pongezi kwenu bodi, menejimenti na watumishi wa Mwauwasa kwa kubuni huu mfumo wa kushindana ambao na wengine wanapaswa kuiga ili kupiga hatua, alisema. Alipongeza kanda zote nne kwa jitihada walizoonesha kuhakikisha wanatimiza malengo waliyojiwekea.Ukiona mtu anajiwekea malengo na anapambana ku fikia malengo huyo anaweza, aliongeza Mongella. Alisema kwa namna ambavyo mamlaka hiyo inaendesha shughuli zake ni dhahiri kwamba itaendelea kuwa kinara miongoni mwa mamlaka za maji nchini kwa utendaji bora. Mwenyekiti wa Bodi ya Wakurugenzi ya Mwauwasa, Christopher Gachuma alipongeza umoja na mshikamano miongoni mwa watumishi wa mamlaka hiyo na aliwataka waendeleze hayo kwa manufaa yao na taifa kwa ujumla.Gachuma alisema mafanikio yanayooneshwa na mamlaka hiyo ni kutokana na uongozi thabiti na mahiri wa Mkurugenzi Mtendaji wake sambamba na mshikamano uliyopo miongoni mwa watendaji na aliwaasa kuhakikisha wanauendeleza na kuuzidisha kila inapobidi. Akizungumzia vigezo vilivyotumika kupata mshindi wa kanda iliyofanya vizuri Septemba, Mkurugenzi Mtendaji wa Mamlaka hiyo, Anthony Sanga alisema ni mauzo na makusanyo.  <topic>: kitaifa 